Henriette Kjær (KF), 2004-02-27:
Som socialminister kan det naturligvis kun glæde mig, at vi igen har børnefamiliernes vilkår på Folketingets dagsorden. Det havde vi også så sent som forrige onsdag, og det var også et ønske fra SF.
Så jeg siger tak, fordi vi nu igen har muligheden for at diskutere de her meget vigtige spørgsmål.
Det beslutningsforslag, vi behandler i dag, handler om at sikre en tidlig indsats i sundhedsplejen og i daginstitutionerne for at bekæmpe den negative sociale arv.
Der er ingen tvivl om, at både sundhedsplejen og daginstitutionerne spiller en vigtig rolle i bekæmpelsen af den negative sociale arv.
Derfor har regeringen også allerede prioriteret, at der skal ske en indsats på de to områder. I B 111 foreslås det at opprioritere og udvide kommunernes og amternes forebyggende sundhedsordninger for de svagest stillede børn.
B 111 indeholder imidlertid ikke konkrete forslag vedrørende sundhedsplejens indsats.
Sundhedsplejen er helt sikkert sammen med andre forebyggende instanser i graviditets- og barselperioden et vigtigt forebyggende instrument, hvis vi skal forsøge at bryde den negative sociale arv.
Derfor har regeringen også allerede prioriteret det.
Der er afsat 68,5 mio. kr. fra satspuljen til en styrkelse af sundhedsplejen og anden tidlig tværfaglig indsats for perioden 2003-06.
Med lov om forebyggende sundhedsordninger for børn og unge, der trådte i kraft den 1. januar 1996, skete der en opprioritering af indsatsen over for de svagest stillede børn.
Den behovsorienterede sundhedspleje blev opprioriteret, og kommunerne blev forpligtet til at oprette tværfaglige grupper for netop at styrke indsatsen over for de svageste børn.
Siden loven er trådt i kraft, er der sket en opprioritering af indsatsen.
Hvert år har der været en stigning i kommunernes ressourceforbrug til de kommunale sundhedsordninger, som sundhedsplejen er en væsentlig del af.
Ifølge satspuljeaftalen er en del af satspuljemidlerne til sundhedsplejen og anden tidlig tværfaglig indsats indledningsvis blevet brugt til at iværksætte en central opsamling og vidensformidling af den viden, der vedrører tidlig indsats, som allerede foreligger.
med sundhedsplejens og andre faggruppers tidlige indsats, og det arbejde forventes at blive sat i gang i foråret 2004.
Derudover vil et modelprojekt om samarbejde mellem praktiserende læger, sundhedsplejersker og jordemødre blive iværksat i løbet af 2004 som et led i satspuljeforliget.
Så området er altså allerede prioriteret. Af beslutningsforslaget fremgår det, at SF vil have, at daginstitutionerne skal tilføres 500 mio. kr. til at forhøje den generelle kvalitet, og herudover skal det faldende børnetal effektivt bruges til at skabe mere plads og bedre normeringer.
Der skal indføres landsdækkende pasningsgaranti fra 6-måneders-alderen, og børn fra 3 til 9 år skal have en institutionsret.
Der skal tilføres økonomiske ressourcer til institutioner i socialt belastede områder og til efter- og videreuddannelse af pædagoger.
Der skal ydes økonomisk tilskud til initiativer for øget forældreinddragelse og opsøgende aktiviteter i lokalområdet.
Det er en dyr og stor mundfuld, og jeg kan ikke love SF den samme mandsopdækning og støtte, som SF lovede mig forrige onsdag i forhold til mit udspil til regeringens Børneudvalg.
Så regeringen må afvise forslaget af flere grunde.
Først og fremmest fordi det er kommunerne, der fastsætter serviceniveauet på dagtilbudsområdet, og det står altså ikke så dårligt til økonomisk på området, som det somme tider hævdes.
Kommunerne har økonomien til at finansiere dagtilbudsområdet.
Og endelig har regeringen jo allerede sat initiativer i gang for at højne kvaliteten i dagtilbud for at bruge dagtilbuddene som led i at bryde den negative sociale arv.
Med lovforslaget om pædagogiske læreplaner i dagtilbud er der afsat 70 mio. kr.
, og læreplanerne er altså også et led i forhold til at bekæmpe den negative sociale arv.
Og så er vi jo også, som det vides, i gang med at forberede et lovforslag om en anbringelsesreform plus alle de andre ting, der er sat i gang i forbindelse med satspuljeforhandlingerne.
I udspillet til en anbringelsesreform betones det klart, at dagtilbuddene spiller en rolle i den tidlige indsats, og det understreges også, at forældrene skal inddrages i samarbejdet, så initiativerne peger imod, at kommunerne udarbejder en sammenhængende børnepolitik.
Regeringen er enig i målet om, at der skal tilbydes pasningsmuligheder til alle børn
Det giver en sikkerhed for forældre, at de ved, at barnet kan blive passet efter endt barsel, og det giver en mulighed for en tidlig forebyggende indsats, når der er brug for det.
Til slut vil jeg henvise til debatten, der var her i salen den 18. februar, om børnefamiliernes vilkår.
Debatten handler også om, hvordan vi får mere kvalitet i daginstitutionerne, ikke kun for de stærke, men også for de udsatte børn, og det er for tidligt at sige, hvad der bliver resultatet af ministergruppens arbejde, men jeg forventer mig meget af arbejdet.